CELEX: 32017R1989
Language: mt
Date: 2017-11-06 00:00:00
Title: Regolament tal-Kummissjoni (UE) 2017/1989 tas-6 ta' Novembru 2017 li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill fir-rigward tal-Istandard Internazzjonali tal-Kontabilità 12 (Test b'rilevanza għaż-ŻEE. )

9.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 291/84
            
         REGOLAMENT TAL-KUMMISSJONI (UE) 2017/1989
   tas-6 ta' Novembru 2017
   li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill fir-rigward tal-Istandard Internazzjonali tal-Kontabilità 12
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta' Lulju 2002 rigward l-applikazzjoni ta' standards internazzjonali tal-kontabilità (1), u b'mod partikolari l-Artikolu 3(1) tiegħu,
   Billi:
   
               (1)
            
            
               Permezz tar-Regolament tal-Kummissjoni (KE) Nru 1126/2008 (2) ġew adottati ċerti standards internazzjonali u interpretazzjonijiet li kienu fis-seħħ fil-15 ta' Ottubru 2008.
            
         
               (2)
            
            
               Fid-19 ta' Jannar 2016, il-Bord dwar l-Istandards Internazzjonali tal-Kontabilità (IASB) ippubblika emendi għall-Istandard Internazzjonali tal-Kontabilità (IAS) 12 Taxxi fuq l-introjtu. L-emendi għandhom l-għan li jiċċaraw kif għandu jittieħed kont ta' assi ta' taxxa differita relatata ma' strumenti tad-dejn b'valur ġust.
            
         
               (3)
            
            
               Il-konsultazzjoni mal-Grupp Konsultattiv Ewropew għar-Rappurtaġġ Finanzjarju tikkonferma li l-emendi għall-IAS 12 jissodisfaw il-kriterji għall-adozzjoni stipulati fl-Artikolu 3(2) tar-Regolament (KE) Nru 1606/2002.
            
         
               (4)
            
            
               Għalhekk, ir-Regolament (KE) Nru 1126/2008 jenħtieġ li jiġi emendat skont dan.
            
         
               (5)
            
            
               L-IASB stabbilixxa d-data effettiva tal-emendi għall-IAS 12 mill-1 ta' Jannar 2017. Għalhekk, jenħtieġ li d-dispożizzjonijiet ta' dan ir-Regolament japplikaw b'mod retroattiv biex tkun żgurata ċ-ċertezza legali għall-emittenti kkonċernati u l-konsistenza ma' standards oħra tal-kontabilità stabbiliti fir-Regolament (KE) Nru 1126/2008.
            
         
               (6)
            
            
               Il-miżuri previsti f'dan ir-Regolament huma skont l-opinjoni tal-Kumitat Regolatorju dwar il-Kontabilità,
            
         ADOTTAT DAN IR-REGOLAMENT:
   Artikolu 1
   Fl-Anness tar-Regolament (KE) Nru 1126/2008 l-Istandard Internazzjonali tal-Kontabilità (IAS) 12 Taxxi fuq l-introjtu huwa emendat kif stipulat fl-Anness ta' dan ir-Regolament.
   Artikolu 2
   Kull kumpanija tapplika l-emendi msemmija fl-Artikolu 1, mhux aktar tard mid-data tal-bidu tal-ewwel sena finanzjarja tagħha li tibda fl-1 ta' Jannar 2017 jew wara.
   Artikolu 3
   Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
      Magħmul fi Brussell, is-6 ta' Novembru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 243, 11.9.2002, p. 1.
   
      (2)  Ir-Regolament tal-Kummissjoni (KE) Nru 1126/2008 tat-3 ta' Novembru 2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill (ĠU L 320, 29.11.2008, p. 1)
   
      ANNESS
      
         Rikonoxximent ta' Assi ta' Taxxa Differita għal Telf mhux Realizzat
      
      (Emendi għall-IAS 12)
      
         Emendi għall-IAS12 Taxxi fuq l-Introjtu
         
      
      Il-paragrafu 29 huwa emendat u l-paragrafi 27A, 29A u 98G huma miżjuda. Huwa wkoll miżjud eżempju wara l-paragrafu 26. Il-paragrafi 24, 26(d), 27 u 28 ma ġewx emendati iżda huma inklużi għall-ħeffa ta' referenza.
      
         Differenzi temporanji deduċibbli
      
      
               
                  
                     24
                  
               
               
                  Assi ta' taxxa differita għandu jkun rikonoxxut għad-differenzi temporanji kollha deduċibbli sal-punt fejn hu probabbli li se jkun hemm profitt taxxabbli li għalih tista' tintuża d-differenza temporanja deduċibbli, għajr jekk l-assi ta' taxxa differita joriġina mir-rikonoxximent inizjali ta' assi jew obbligazzjoni fi tranżazzjoni li:
                  
                              
                                 (a)
                              
                           
                           
                              
                                 mhijiex kombinament ta' negozji; kif ukoll
                              
                           
                        
                              
                                 (b)
                              
                           
                           
                              
                                 fiż-żmien tat-tranżazzjoni, la taffettwa l-profitt kontabilistiku u lanqas il-profitt taxxabbli (telf ta' taxxa).
                              
                           
                        
                     Madankollu, għal differenzi temporanji deduċibbli assoċjati ma' investimenti f'sussidjarji, fergħat u assoċjati, u interessi f'arranġamenti konġunti, għandu jiġi rikonoxxut assi ta' taxxa differita skont il-paragrafu 44.
                  
                  …
               
            
               
                  26
               
               
                  Dawn li ġejjin huma eżempji ta' differenzi temporanji deduċibbli li jirriżultaw f'assi ta' taxxa differita:
                  
                              (a)
                           
                           
                              …
                           
                        
                              (d)
                           
                           
                              ċerti assi jistgħu jinżammu skont il-valur ġust, jew jistgħu jiġu rivalutati, mingħajr ma jsir aġġustament ekwivalenti għal finijiet tat-taxxa (ara l-paragrafu 20). Differenza temporanja deduċibbli tinħoloq jekk il-bażi għat-taxxa tal-assi taqbeż l-ammont miżmum fil-kotba tiegħu.
                           
                        
                              
                                 Eżempju li jispjega l-paragrafu 26(d)
                              
                              L-identifikazzjoni ta' differenza temporanja deduċibbli fi tmiem is-Sena 2:
                              L-Entità A tixtri b'CU 1 000, fil-bidu tas-sena 1, strument ta' dejn b'valur nominali ta' CU 1 000 pagabbli mal-maturità f'ħames snin b'rata ta' imgħax ta' 2 % pagabbli fi tmiem kull sena. Ir-rata effettiva tal-imgħax hija ta' 2 %. L-istrument tad-dejn huwa mkejjel bil-valur ġust.
                              Fi tmiem is-Sena 2, il-valur ġust tal-istrument ta' dejn naqas għal CU918 bħala riżultat ta' żieda fir-rati tal-imgħax tas-suq għal 5 %. Ikun probabbli li l-Entità A tiġbor il-flussi ta' flus kuntrattwali kollha jekk hija tkompli żżomm l-istrument tad-dejn.
                              Kull qligħ (telf) fuq l-istrument ta' dejn huwa taxxabbli (deduċibbli) biss meta jiġi rrealizzat. Il-qligħ (telf) li jirriżulta mal-bejgħ jew il-maturità tal-istrument ta' dejn huwa kkalkulat għall-finijiet tat-taxxa bħala d-differenza bejn l-ammont miġbur u l-kost oriġinali tal-istrument tad-dejn.
                              Għaldaqstant, il-bażi għat-taxxa tal-istrument ta' dejn hija l-kost oriġinali tiegħu.
                              
                                 Id-differenza bejn l-ammont miżmum fil-kotba ta' CU918 għall-istrument tad-dejn muri fir-rapport tal-pożizzjoni finanzjarja tal-Entità A u l-bażi għat-taxxa tiegħu ta' CU 1 000 tagħti lok għal differenza temporanja deduċibbli ta' CU82 fi tmiem is-Sena 2 (ara l-paragrafi 20 u 26(d)), irrispettivament minn jekk l-Entità A tistenniex li tirkupra l-ammont miżmum fil-kotba tal-istrument tad-dejn permezz ta' bejgħ jew użu, jiġifieri billi żżommu u tiġbor il-flussi ta' flus kuntrattwali, jew taħlita tat-tnejn.
                              
                              
                                 Dan huwa minħabba li d-differenzi temporanji deduċibbli huma differenzi bejn l-ammont miżmum fil-kotba ta' assi jew obbligazzjoni fir-rapport tal-pożizzjoni finanzjarja u l-bażi għat-taxxa tagħhom li jirriżultaw f'ammonti deduċibbli fil-kalkolu tal-profitt taxxabbli (telf ta' taxxa) ta' perjodi futuri meta l-ammont miżmum fil-kotba tal-assi jew l-obbligazzjoni jiġi rkuprat jew saldat (ara l-paragrafu 5). L-Entità A tikseb tnaqqis ekwivalenti għall-bażi għat-taxxa tal-assi ta' CU 1 000 fil-kalkolu tal-profitt taxxabbli (telf ta' taxxa) jew mal-bejgħ jew mal-maturità.
                              
                           
                        
            
               
                  27
               
               
                  It-treġġigħ lura ta' differenzi temporanji deduċibbli jirriżulta fi tnaqqis fil-kalkolu tal-profitti taxxabbli ta' perjodi futuri. Madankollu, benefiċċji ekonomiċi fil-forma ta' tnaqqis fil-pagamenti tat-taxxa jgħaddu għall-entità biss jekk tiggwadanja biżżejjed profitti taxxabbli biex tkun tista' ssir tpaċija tat-tnaqqis magħhom. Għalhekk, entità tirrikonoxxi assi ta' taxxa differita biss meta jkun probabbli li jkun hemm profitti taxxabbli biex id-differenzi temporanji deduċibbli jkunu jistgħu jintużaw għalihom.
               
            
               
                  27A
               
               
                  Meta entità tivvaluta jekk hux se jkun hemm profitti taxxabbli disponibbli li għalihom tista' tuża differenza temporanja deduċibbli, hija tqis jekk il-liġi tat-taxxa tillimitax is-sorsi tal-profitti taxxabbli li għalihom tista' tagħmel tnaqqis mat-treġġigħ lura ta' din id-differenza temporanja deduċibbli. Jekk il-liġi tat-taxxa ma timponi l-ebda restrizzjoni bħal din, entità tivvaluta differenza temporanja deduċibbli flimkien mad-differenzi temporanji deduċibbli l-oħra kollha tagħha. Madankollu, jekk il-liġi tat-taxxa tirrestrinġi l-użu tat-telf għal tnaqqis għal introjtu ta' tip speċifiku, differenza temporanja deduċibbli tiġi vvalutata flimkien biss ma' differenzi temporanji deduċibbli oħra tat-tip xieraq.
               
            
               
                  28
               
               
                  Huwa probabbli li jkun hemm profitt taxxabbli disponibbli li għalih differenza temporanja deduċibbli tkun tista' tintuża meta jkun hemm biżżejjed differenzi temporanji taxxabbli li jirrigwardaw l-istess awtorità ta' tassazzjoni u l-istess entità taxxabbli, li jkunu mistennija li jitreġġgħu lura:
                  
                              (a)
                           
                           
                              fl-istess perjodu tat-treġġigħ lura mistenni tad-differenza temporanja deduċibbli; jew
                           
                        
                              (b)
                           
                           
                              f'perjodi li fihom telf ta' taxxa li jinħoloq mill-assi ta' taxxa differita jista' jiġi riportat lura jew 'il quddiem.
                           
                        F'tali ċirkostanzi, l-assi ta' taxxa differita huwa rikonoxxut fil-perjodu li fih jinħolqu d-differenzi temporanji deduċibbli.
               
            
               
                  29
               
               
                  Meta ma jkunx hemm biżżejjed differenzi temporanji taxxabbli li jirrigwardaw istess awtorità ta' tassazzjoni u mal-istess entità taxxabbli, l-assi tat-taxxa differita huwa rikonoxxut sal-punt li:
                  
                              (a)
                           
                           
                              ikun probabbli li l-entità jkollha biżżejjed profitt taxxabbli li jirrigwarda l-istess awtorità tat-tassazzjoni u l-istess entità taxxabbli fl-istess perjodu tat-treġġigħ lura tad-differenza temporanja deduċibbli (jew fil-perjodi li fihom telf ta' taxxa li jinħoloq mill-assi ta' taxxa differita jista' jiġi riportat lura jew 'il quddiem). Fl-evalwazzjoni ta' jekk ikunx se jkollha biżżejjed profitt taxxabbli fil-perjodi futuri, entità:
                              
                                          (i)
                                       
                                       
                                          tqabbel id-differenzi temporanji deduċibbli mal-profitt taxxabbli futur li jeskludi t-tnaqqis tat-taxxa li jirriżulta mit-treġġigħ lura ta' dawk id-differenzi temporanji deduċibbli. Dan it-tqabbil juri sa liema punt il-profitt taxxabbli futur ikun suffiċjenti għall-entità sabiex tnaqqas l-ammonti li jirriżultaw mit-treġġigħ lura ta' dawk id-differenzi temporanji deduċibbli.
                                       
                                    
                                          (ii)
                                       
                                       
                                          tinjora l-ammonti taxxabbli li jirriżultaw minn differenzi temporanji deduċibbli li huma mistennija li joriġinaw f'perjodi futuri, minħabba li l-assi tat-taxxa differita li jirriżulta minn dawn id-differenzi temporanji deduċibbli jkun jeħtieġ huwa stess li jkun hemm profitt taxxabbli futur sabiex ikun jista' jintuża.
                                       
                                    
                        
                              (b)
                           
                           
                              ikunu disponibbli opportunitajiet ta' ppjanar tat-taxxa għall-entità li joħolqu profitt taxxabbli f'perjodi xierqa.
                           
                        
            
               
                  29A
               
               
                  L-istima probabbli li jkun hemm profitt taxxabbli futur tista' tinkludi l-irkupru ta' xi assi ta' entità għal aktar mill-ammont miżmum fil-kotba tagħhom jekk ikun hemm evidenza biżżejjed li jkun probabbli li dan se jinkiseb mill-entità. Pereżempju, meta assi jitkejjel skont il-valur ġust, l-entità għandha tikkunsidra jekk ikunx hemm biżżejjed evidenza biex tikkonkludi li jkun probabbli li l-entità tirkupra l-assi għal aktar mill-ammont miżmum fil-kotba tiegħu. Dan jista' jkun il-każ, pereżempju, meta entità tkun qed tistenna li żżomm strument tad-dejn b'rata fissa u tiġbor il-flussi ta' flus kuntrattwali.
               
            …
      DATA EFFETTIVA
      …
      
               
                  98G
               
               
                  
                     Ir-Rikonoxximent ta' Assi ta' Taxxa Differita għal Telf mhux Realizzat (Emendi għall-IAS 12), maħruġ f'Jannar 2016, emenda l-paragrafu 29 u żied il-paragrafi 27A, 29A u l-eżempju wara l-paragrafu 26. Entità għandha tapplika dawn l-emendi għal perjodi annwali li jibdew fl-1 ta' Jannar 2017 jew wara. Applikazzjoni qabel din id-data hija permessa. Jekk entità tapplika dawn l-emendi għal perjodu preċedenti, għandha tiddivulga dan il-fatt. Entità għandha tapplika dawn l-emendi retrospettivament skont l-IAS 8 Politiki ta' Kontabilità, Bidliet fl-Istimi ta' Kontabilità u Żbalji. Madankollu, mal-applikazzjoni inizjali tal-emenda, il-bidla fl-ekwità tal-bidu tal-aktar perjodu komparattiv bikri tista' tiġi rikonoxxuta fil-qligħ imfaddal tal-ftuħ (jew f'komponent ieħor ta' ekwità, skont il-każ), mingħajr ma tiġi allokata l-bidla bejn il-qligħ imfaddal tal-ftuħ u komponenti oħra ta' ekwità. Jekk entità tapplika dan it-tnaqqis, hija għandha tiddivulga dan il-fatt.